Hvordan laver man en valgvideo om EU, der med sikkerhed bliver delt på de sociale medier? Man skaber da en voldelig machofyr med gule tænder, der banker dig, hvis du ikke stemmer til Europaparlamentsvalget.

Sådan blev resultatet i hvert fald, da tegner Thomas Thorhauge og instruktør og idemand Jan Rahbek fik til opgave at lave en valgvideo for Folketinget.

Og det har virket - også selvom filmen 'Voteman' nu er trukket tilbage og fjernet fra Folketingets officielle YouTube-kanal efter kritik fra en række politikere.

Læs også : Lykketoft om kritiseret valgvideo: Folk må have lidt mere humor

- Meget af det andet valgmateriale bliver jo ikke delt, fordi de unge ikke finder det interessant. Så vores opgave var, at der skulle ske noget mere med denne film, siger Thomas Thorhauge til DR Kultur.

190.000 visninger på under et døgn

Og det, må man sige, er lykkedes. Filmen om den hårdtslående muskelmand og hans kamp for at få unge til at stemme til Europarlamentsvalget nåede på under et døgn at blive set af omkring 190.000 på YouTube.

Men nu er den altså fjernet af Folketingets kommunikationsenhed, som ellers har været med til at forme og godkende den endelige film.

Læs også : Vraget valgvideo har kostet 200.000 kroner

"Ikke det værste der kunne ske"

Det er ifølge Thomas Thorhauge både godt og skidt, at 'Voteman' nu selv er blevet banket i knæ.

- Det er klart, at nu bliver den jo kult - så det er ikke det værste, der kunne ske, men jeg havde da hellere set, at den ikke var blevet trukket tilbage, siger han.

Før 'Voteman' blev født på Thorhauges tegnebræt havde holdet bag valgfilmen lavet en anden - og mere fredelig - video, der skulle lokke de unge til stemmeurnerne. Men filmen om en The Simpsons-lignende familie fangede ikke testpublikummet.

'Voteman' banker debatten frem

Med 'Voteman' fik Thorhauge og kompagni til gengæld alles opmærksomhed.

- Målet med filmen var at kvalificere en debat. Da vi viste 'Voteman' for et testpublikum på et gymnasium var det tydeligt, at den delte vandene og fik dem til at snakke. Ja ja, selvom denne film måske er dårligt humor og politisk ukorrekt, så fik den da de unge til at starte en debat, siger Thomas Thorhauge.

Læs også : Venstre vil have Lykketoft til at forklare animeret oralsex i valgvideo

"Det kan ældre mennesker ikke forstå"

Han ærgrer sig over, at de politikere, der "ikke selv kan få de unge vælgere i tale" nu er dem, der fjerner den video, der netop så ud til at skabe fokus på Europaparlamentsvalget.

- Kan man i fuld alvor tro, at afsenderen af filmen går ind for vold? Nej, det kan man ikke. Eller at det er i orden, at en macho neandertaler behandler kvinder sådan? Nej da. Filmen gør sig kun munter over vold og sex, men det kan ældre mennesker ikke forstå, siger Thomas Thorhauge.

Nu lever filmen til gengæld videre uden om Folketingets YouTube-side.